[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.4.2.

COM(2009) 157 végleges

Javaslat:

A TANÁCS HATÁROZATA

az általános tarifális preferenciák rendszerének 2009. január 1-jétől 2011. december 31-ig történő alkalmazásáról szóló 732/2008/EK tanácsi rendeletben előírt, a fenntartható fejlődésre és a jó kormányzásra vonatkozó különleges ösztönző előírásnak megfelelő kedvezményezett országok listájáról szóló 2008/938/EK bizottsági határozat módosításáról

(előterjesztő: a Bizottság)

INDOKOLÁS

A mellékelt tanácsi határozatjavaslat célja a 2008/938/EK bizottsági határozat oly módon történő módosítása, hogy Venezuelát törlik a 2009 és 2011 közötti időszakban a fenntartható fejlődésre és a jó kormányzásra vonatkozó különleges ösztönző előírásnak (GSP+) megfelelő kedvezményezett országok listájáról.

Az általános tarifális preferenciák rendszerének 2009 és 2011 közötti alkalmazásáról szóló 732/2008/EK tanácsi rendelet előírja, hogy GSP+ preferenciákban kell részesíteni azokat a fejlődő országokat, melyek eleget tesznek a rendelet 8. és 9. cikkében meghatározott követelményeknek. Ezen előírásoknak megfelelően a GSP+ hatálya alá vont kedvezményezett országnak „sérülékenynek” kell lennie, valamint meg kell erősítenie és ténylegesen végre kell hajtania a 732/2008/EK rendelet III. mellékletében felsorolt, az emberi jogokra, az alapvető munkaügyi előírásokra, a fenntartható fejlődésre és a jó kormányzásra vonatkozó 27 nemzetközi egyezményt. Az országnak arra is kötelezettséget kell vállalnia, hogy elfogadja a vonatkozó egyezményekben, illetve az azokhoz kapcsolódó eszközökben előírt ellenőrzési és felülvizsgálati mechanizmusokat, és azoknak teljes mértékben megfelel.

2008. október 31-én a venezuelai kormány kérelmet nyújtott be a Bizottsághoz, melyben kérte, hogy terjesszék ki az országra a GSP+ preferenciákat a 2009. január 1. és 2011. december 31. közötti időszakban. A Bizottság megvizsgálta a kérelmet és megállapította, hogy a kérelem benyújtásának időpontjában Venezuela még nem erősítette meg a 732/2008/EK rendelet III. melléklete B. részének 27. pontjában szereplő, az Egyesült Nemzetek korrupció elleni egyezményét.

A venezuelai kormány Venezuela Európai Közösségek Melletti Képviseletén keresztül levélben kötelezettséget vállalt arra, hogy legkésőbb 2008. december 31-ig megerősíti és ténylegesen végrehajtja az Egyesült Nemzetek korrupció elleni egyezményét.

2008. december 9-én a Bizottság elfogadta az általános tarifális preferenciák rendszerének 2009. január 1-jétől 2011. december 31-ig történő alkalmazásáról szóló 732/2008/EK tanácsi rendeletben előírt „GSP+”-nak megfelelő kedvezményezett országok listájáról szóló 2008/938/EK határozatot, melyben Venezuelát is felvette a kedvezményezett országok listájára annak reményében, hogy Venezuela megteszi a megfelelő lépéseket annak biztosítására, hogy – kötelezettségvállalásának megfelelően – legkésőbb 2008. december 31-ig megerősítse és ténylegesen végrehajtsa az Egyesült Nemzetek korrupció elleni egyezményét.

A 2008. december 9-i 2008/938/EK bizottsági határozatot az általános preferenciális rendszer állandó bizottságának 2008. november 25-i ülésén megadott előzetes jóváhagyásával fogadták el; a bizottságban 26 tagállam (318 szavazat) megszavazta a határozatot, 1 tagállam pedig tartózkodott (27 szavazat). Implicit módon megállapodtak abban, hogy amennyiben Venezuela a szóban forgó év végéig nem erősíti meg és nem hajtja végre ténylegesen a hiányzó egyezményt, intézkedéseket hoznak a lista módosítása érdekében.

Venezuela azonban 2008. december 31-ig nem erősítette meg a korrupció elleni egyezményt, és következésképpen nem teljesítette a 732/2008/EK rendeletben előírt, a GSP+ hatálya alá kerüléshez szükséges követelményeket. Venezuelának a megerősítés lezárására irányuló, 2009. januári intézkedései nem relevánsak a 732/2008/EK rendeletben meghatározott, a 2009. január 1-jétől a GSP+ hatálya alá kerüléshez szükséges kritériumok teljesítése szempontjából. Így ennek megfelelően módosítani kell a 2008/938/EK bizottsági határozatot oly módon, hogy Venezuelát törlik a 2009 és 2011 között a GSP+ hatálya alá vont országok listájáról.

A gazdasági szereplőkre gyakorolt kedvezőtlen hatások elkerülése érdekében megfelelő átmeneti időszakot szükséges biztosítani a határozat alkalmazásához.

Ezen előzmények után a Bizottság a 732/2008/EK rendelet 10. cikke (2) bekezdésének, valamint az 1999/468/EK tanácsi határozat 5. cikkének megfelelően 2009. január 30-án benyújtotta szavazásra az általános preferenciális rendszer állandó bizottságának határozattervezetét, mely Venezuelának a GSP+ hatálya alá vont kedvezményezett országok listájáról való törlésére irányult. A javaslatot a tagállamok blokkoló kisebbsége leszavazta (72 ellenszavazat és 39 tartózkodás). 21 tagállam (234 szavazat) megszavazta a javaslatot. A bizottság ezért nem adott ki minősített többséggel hozott véleményt.

Következésképpen, az 1999/468/EK tanácsi határozat 5. cikkének (4) bekezdésével összhangban a Bizottság javaslatot terjeszt a Tanács elé a meghozandó intézkedésekről, és erről tájékoztatja az Európai Parlamentet. A javaslat Tanács elé terjesztésétől számított legfeljebb három hónapon belül a Tanács minősített többséggel határozhat a javaslatról.

Javaslat:

A TANÁCS HATÁROZATA

az általános tarifális preferenciák rendszerének 2009. január 1-jétől 2011. december 31-ig történő alkalmazásáról szóló 732/2008/EK tanácsi rendeletben előírt, a fenntartható fejlődésre és a jó kormányzásra vonatkozó különleges ösztönző előírásnak megfelelő kedvezményezett országok listájáról szóló 2008/938/EK bizottsági határozat módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az általános tarifális preferenciák rendszerének 2009. január 1-jétől 2011. december 31-ig történő alkalmazásáról, illetve az 552/97/EK és az 1933/2006/EK rendelet, valamint az 1100/2006/EK és a 964/2007/EK bizottsági rendelet módosításáról szóló, 2008. július 22-i 732/2008/EK tanácsi rendeletre[1] és különösen annak 10. cikke (2) bekezdésére,

tekintettel a Bizottság javaslatára,

mivel:

(1) A 732/2008/EK rendelet a fenntartható fejlődésre és a jó kormányzásra vonatkozó különleges ösztönző előírást biztosít olyan fejlődő országok számára, melyek eleget tesznek a rendelet 8. és 9. cikkében meghatározott követelményeknek.

(2) Az említett rendelet 10. cikkének (2) bekezdésével összhangban a Bizottság elfogadta az általános tarifális preferenciák rendszerének 2009. január 1-jétől 2011. december 31-ig történő alkalmazásáról szóló 732/2008/EK tanácsi rendeletben előírt, a fenntartható fejlődésre és a jó kormányzásra vonatkozó különleges ösztönző előírásnak megfelelő kedvezményezett országok listájáról szóló, 2008. december 9-i 2008/938/EK határozatot[2].

(3) A szóban forgó határozatnak megfelelően a Venezuelai Bolivári Köztársaságot (a továbbiakban: Venezuela) a fenntartható fejlődésre és a jó kormányzásra vonatkozó különleges ösztönző előírás hatálya alá vonták.

(4) Kiderült azonban, hogy Venezuela nem erősítette meg a 732/2008/EK rendelet III. melléklete B. részének 27. pontjában szereplő, az Egyesült Nemzetek korrupció elleni egyezményét. Így Venezuela nem teljesítette a 732/2008/EK rendeletben előírt, a különleges ösztönző előírás hatálya alá kerüléshez szükséges valamennyi követelményt. A 2008/938/EK bizottsági határozatot ennek megfelelően módosítani kell, megfelelő átmeneti időszakot biztosítva azonban a határozat alkalmazásához. A Közösségi Vámkódex létrehozásáról szóló, 1992. október 12-i 2913/92/EGK tanácsi rendelet[3] 214. cikke értelmében a 2008/938/EK határozat alkalmazása során az e határozat alkalmazásának napjáig keletkezett vámtartozásokat ezért ez nem érinti.

(5) A 732/2008/EK rendelet 10. cikke (3) bekezdésének értelmében a Bizottság értesíti Venezuelát a határozatról.

(6) Az Általános Preferenciális Rendszer Bizottsága az elnöke által megállapított határidőn belül nem nyilvánított véleményt. Ennélfogva az e határozatban előírt intézkedéseket a 732/2008/EK rendelet 10. cikke (2) bekezdésének és az 1999/468/EK tanácsi határozat[4] 5. cikke (4) bekezdésének megfelelően el kell fogadnia a Tanácsnak,

ELFOGADTA EZT A HATÁROZATOT:

1. cikk

A 2008/938/EK határozat 1. cikkében a „(VE) Venezuela” szövegrészt el kell hagyni.

2. cikk

E határozatot az Európai Unió Hivatalos Lapjában való kihirdetését követő hatvanadik naptól kell alkalmazni.

3. cikk

E határozat címzettje a Venezuelai Bolivári Köztársaság.

Kelt Brüsszelben, […]-án/-én.

a Tanács részéről

az elnök […]

[1] HL L 211., 2008.8.6., 1. o.

[2] HL L 334., 2008.12.12., 90. o.

[3] HL L 302., 1992.10.19., 1. o.

[4] HL L 184., 1999.7.17., 23. o.